10/07/2009 | Administración LocalMunicipal
Santiago de Compostela
Bases da convocatoria de subvencións a entidades sen fin de lucro do ámbito cultural para o ano 2009

As bases da presente convocatoria teñen por finalidade a promoción do desenvolvemento de actividades culturais realizadas por Entidades e Asociacións culturais de carácter non mercantil, non profesionais, e consecuentemente sen ánimo de lucro, levadas a cabo a partir do 1 de xaneiro de 2009. Para os efectos da presente convocatoria, enténdese por actividades culturais aquelas destinadas á promoción e difusión da cultura galega, a animación sociocultural e o desenvolvemento ou exhibición de actividades escénicas. En particular, sen ánimo de exhaustividade, poderán ser obxecto de subvención, os gastos de persoal para a dirección e coordinación das actividades, a súa promoción e difusión, os materiais precisos para a súa produción e creación, os gastos ocasionados aos seus organizadores e os derivados da participación nas actividades dos convidados. Quedan excluidos desta convocatoria os cursos de idiomas e informática, excursións, campamentos, festas gastronómicas e locais, adquisición de equipamentos, os gastos estructurais e de inversión das entidades. A contía total que se destina a esta finalidade será de 40.000 euros, con cargo ao correspondente orzamento municipal do ano 2009 (45100-48901). Poderán acceder a estas subvencións os colectivos sinalados no apartado 1º de estas bases, sempre e cando teñan a súa sede social no Municipio de Santiago. Non poderán concorrer a esta convocatoria as entidades que sexan perceptoras de subvencións nominativas por parte do Concello. Son obrigas dos beneficiarios: a.- Cumprir todas as normas estabelecidas nas Bases da convocatoria. b.- Responder da veracidade dos datos da solicitude e daqueles outros documentos que teñan que achegar ao expediente, baixo a responsabilidade da persoa que os subscriba. c.- Realizar ou ter realizada a actividade cultural ou actuación subvencionada consonte co proxecto presentado na solicitude. d.- Xustificar o cumprimento dos requisitos e condicións, a realización da actividade e o cumprimento da finalidade que determinen a concesión ou disfrute da subvención. e.- Someterse ás actuacións de comprobación e control dos órganos competentes e aportar a información que lle sexa requirida no exercicio das actuacións anteriores. f.- Comunicar ao órgano concedente a solicitude e a obtención doutras subvencións, axudas, ingresos ou recursos que financien as actividades subvencionadas. Esta comunicación deberá efectuarse tan pronto como se coñeza e, en todo caso, con anterioridade a xustificación da aplicación dos fondos percibidos. g.- Dispor dos libros contábeis, rexistros dilixenciados e demais documentos debidamente auditados nos termos esixidos pola lexislación aplicable a cada caso ao beneficiario, e cantos estados contábeis e rexistros específicos sexan esixidos polas bases reguladoras coa finalidade de garantir o adecuado exercicio das facultades de comprobación e control. h.- En todas as publicacións, cartaces e rótulos, sempre que existan, deberá figurar a Concellaría de Cultura e Centros Socioculturais do Concello de Santiago, como entidade colaboradora. i.- A actividade que se desenvolva por parte dos beneficiarios, realizarase en lingua galega, tanto no que toca ao seu desenvolvemento como a comunicación oral ou escrita que xeren. Os solicitantes deberán presentar a seguinte documentación: 5.1.- Unha solicitude debidamente cumprimentada na que figurará entre outros datos a contía da axuda solicitada, e estará asinada polo presidente ou persoa autorizada, por escrito, polo mesmo. Acompañarase unha fotocopia do DNI do solicitante. O modelo facilitarase nas Oficinas da Concellaría de Cultura e Centros Socioculturais do Concello (Teatro Principal, Rúa Nova, nº 21); nos Centros Socioculturais de Vite (Rúa Carlos Maside 7), A Trisca (Corredoira das Fraguas, 92), Ensanche (Rúa Frei Rosendo Salvado 14-16), Conxo (Praza Aurelio Aguirre, 1), O Castiñeiriño (Rúa Virxe de Fátima, 1), As Fontiñas (Rúa Berlín, 13), Villestro (Lugar de Quintáns), Amio (A Muíña) e A Rocha (Rúa do Beado, 1) así como na Oficina de Atención ao cidadán (rúa do Presidente Salvador Allende, 4-baixo). 5.2.- Fotocopias compulsadas do CIF e dos estatutos polos que se rixa a Entidade ou Asociación, se é que non os entregaron no exercicio anterior.5.3.- Certificación do nomeamento, asinada polo Secretario da Entidade co Vº e prace do Presidente do representante da mesma para as súas relacións co Concello.5.4.- Achegar xunto coa solicitude unha memoria explicativa da actividade que pretende realizar na que se expliciten as datas e lugar de realización, número de participantes previstos, orzamento detallado de gastos e ingresos que lle corresponde á mesma, así como calquera outro dato que sirva para xustificar a necesidade da subvención.5.5.- Declaración da Entidade organizadora asinada polo Secretario co Vº e Prace do Presidente, na que se fagan constar as contías das axudas asignadas ou recibidas por outras Administracións Públicas, ou ente público ou privado, para o mesmo fin.5.6.- Certificacións da Administración competente de estar ao corrente nos pagos coa Seguridade Social e Facenda.5.7.- Impreso selado pola entidade bancaria que corresponda, no que figuren a Entidade ou Asociación Cultural como titular e o seu nº de conta.5.8.- Declaración da Entidade ou Asociación Cultural asinada polo seu Secretario co Vº e Prace do Presidente de non atoparse en ningún dos supostos de incapacidade e incompatibilidade para a percepción de subvencións ou axudas públicas. O Concello poderá pedir onde proceda a confirmación dos datos anteriores. As solicitudes acompañadas da documentación complementaria, de acordo co estabelecido no punto anterior, presentaranse no REXISTRO XERAL do Concello (Rúa Salvador Allende, nº 4, baixo), en horario de atención ao público. O prazo de admisión de solicitudes rematará transcorridos 15 días naturais desde o día seguinte á súa publicación no BOP. Para determinar a contía de cada unha das subvencións a conceder teranse en conta os seguintes criterios: 8.1.- O número de participantes previstos na actividade e o interese social da mesma, para aquelas de carácter aberto (10 puntos máximo). 8.2.- O importe do orzamento de gastos e ingresos específico da actividade ou actuación a desenvolver (5 puntos máximo). 8.3.- O interese do desenvolvemento das actuacións (20 puntos máximo), atendendo aos seguintes criterios: carácter continuado e non ocasional, proporcinalidade dos medios materiais e orzamentarios requeridos, grao de autofinanciamento, novidade e orixinalidade da actividade proposta. Establécese un valor do punto 100 € O importe da subvención non será superior 80% do importe total do orzamento da actividade e en ningún caso excederá de 3.500 euros. Por outra parte o importe da axuda municipal nunca poderá ser de tal contía que, en concorrencia con subvencións doutras Administracións e Entidades privadas, supere o custo ou o déficit, segundo corresponda, das actividades a desenvolver polo beneficiario. Unha vez realizada a valoración e a distribución dos correspondentes importes de subvención, no caso de existiren sobrantes, procederase ao seu reparto prorrateado en razón dos puntos obtidos na valoración, cos mesmos límites sinalados nos parágrafos anteriores. A Concellaría de Cultura e Centros Socioculturais do Concello revisará os expedientes de solicitude e verificará que conteñan a documentación esixida. Se resulta que a documentación está incompleta ou defectuosa, requirirase ao solicitante para que no prazo de DEZ DIAS hábiles a partir da data da notificación, achegue a documentación necesaria ou corrixa os defectos observados, facéndolle saber que, se así non o fixera, teráselle por desistido da súa petición, previa resolución que deberá ser dictada nos termos previstos no artigo 42 da Lei 30/92, de Réxime Xurídico das Administracións Públicas e do Procedemento Administrativo Común. A formulación das propostas de concesión das subvencións corresponderá á Comisión Avaliadora que estará presidida pola Concelleira de Cultura e Centros Socioculturais asesorada por técnicos da mesma Concellaría. A devandita proposta elevarase á Xunta de Goberno para a súa resolución, incluíndo a relación dos solicitantes e indicando expresamente aqueles aos que se concede a aos que se lle desestima. O prazo para a resolución e notificación das subvencións concedidas é de catro meses a partir da data de publicación desta convocatoria. O vencemento do prazo máximo sen que sexa notificada a resolución expresa faculta ao interesado para entender desertimada a súa solicitude por silencio administrativo. A relación de subvencións concedidas hase publicar na web www.compostelacultura.org 11. XUSTIFICACIÓN 11.1.- Unha vez realizada a actividade ou actuación subvencionada, o interesado disporá de 30 días naturais, a partir da data da celebración da mesma, para a presentación da documentación xustificativa, sen exceder, en todo caso do 15 de novembro, aínda que se vexa reducido o prazo anteriormente citado.11.2.- A documentación necesaria para xustificar a subvención será a seguinte: a) Orixinais ou copias compulsadas por persoal do Concello de Santiago de Compostela das facturas de gastos realizados nas actividades obxecto da subvención, e nas que figurarán necesariamente os seguintes requisitos: a:1 Nome, razón social e NIF ou CIF de quen emite a factura. a:2 Nome e CIF do beneficiario da subvención. a:3 Detalle dos servizos prestados, contía dos mesmos con expresión do IVE, no caso de non estar exento. Ademais, as facturas deberán corresponderse cos epígrafes que figuren no orzamento de gastos presentado. b) Declaración da Entidade ou Asociación Cultural, asinada polo Secretario co Vº e Prace do Presidente na que se exprese, baixo a súa responsabilidade, ter cumprido o obxecto da subvención, ademais de achegar unha memoria explicativa da actividade que recolla, entre outros, algún tipo de xustificación documental, tal como recortes de prensa, programas de man, fotografías, cartaces, etc. c) Relación detallada e certificación ou documento acreditativo das cantidades concedidas por outros axentes, se é o caso, para a mesma finalidade así como a declaración das subvencións solicitadas que aínda estén pendentes de conceder. d) Relación clasificada dos gastos (realizados e abonados) con identificación do acreedor e do documento, a súa data de emisión e de pago. Considerarase gasto realizado o efectivamente pagado con anterioridade á finalización do prazo de xustificación. Cando as actividades foran financiadas, ademais de coa subvención, con fondos propios ou outras subvencións ou recursos, deberá acreditarse na xustificación o importe, procedencia e aplicación dos fondos ás actividades subvencionadas. De non cumprirse algún dos requisitos anteriormente mencionados, darase un prazo de 10 días hábiles para achegar a documentación que se precisa, tendo en conta que a xustificación tense que facer antes do 15 de novembro do ano 2009. Vencidos os prazos e prórrogas que se indicaron anteriormente, sen que o beneficiario da subvención achegase a correspondente documentación, a devandita subvención entenderase automaticamente anulada. Cumpridas as esixencias de xustificación documental citadas nas presentes bases, vistas e informadas en primeira instancia polo Departamento de Cultura, remitiranse os expedientes a Intervención para as comprobacións que proceda facer e emita o preceptivo informe de fiscalización. Non poderá realizarse o pagamento da subvención en tanto o beneficiario non estea ao corrente no cumprimento das obrigas tributarias e coa Seguridade Social.13.1.- O Concello poderá reclamar dos solicitantes toda canta información complementaria estime oportuno facer a efectos de efectuar as comprobacións que estime procedentes co fin de aclarar e comprobar a veracidade dos datos aportados polos mesmos, para unha mellor valoración das solicitudes e resolución dos expedientes.13.2.- Comunicar ao Concello a obtención de subvencións ou axudas para a mesma finalidade, procedentes de calquera administración pública ou ente público ou privado.13.3.- Así mesmo o beneficiario facilitará canta información lle sexa requirida polo Tribunal ou Consello de Contas, de ser o caso.13.4.- Os beneficiarios de subvencións quedarán sometidos ás responsabilidades e réxime sancionador contidas no Titulo IV da Lei Xeral de Subvencións (LXS). Asdo. Socorro García Conde / Concelleira delegada de Cultura e Centros Socioculturais